**BUDSJETTNOTAT 2020**

**Til Stortingets Kommunal- og forvaltningskomite**

Friluftsrådenes Landsforbund (FL) er paraplyorganisasjon for 28 interkommunale friluftsråd som igjen har 240 medlemskommuner. Vår hovedoppgave er å fremme det allmenne friluftslivet.

**Rammevilkårene for kommuner og fylkeskommuner er viktige for friluftsliv**

Kommuner og fylkeskommuner bruker i friluftslivssammenheng betydelige beløp på å legge til rette for og stimulere til friluftsliv ut fra friluftslivets store betydning for folks trivsel og helse, fordi det gir grunnlag for reiseliv og for å fremme identitet, bolyst og kultur. Disse oppgavene oppfattes ikke som lovpålagte, og er utsatt for kutt når de økonomiske vilkårene er for stramme. Fylkeskommunene har fått overført økt ansvar for friluftsliv, og har en særlig mulighet til å stimulere og utvikle regionale fortrinn, og se friluftslivsarbeidet i sammenheng med andre fylkeskommunale oppgaver og i arbeidet som utviklingsaktør. FL er særlig bekymra over at det ser ut til at fylkeskommunenes økonomiske rammer blir strammere i 2020. Det er særlig uheldig som en start på regionreformen som burde ha utløst kreativt nyskapende arbeid bl.a. innen friluftsliv. **FL ber Komiteen understreke fylkeskommunenes viktige rolle for å ivareta og fremme friluftsliv, og være oppmerksom på betydningen av økonomisk handlingsrom for å ivareta dette.**

**Plan- og bygningsloven avgjør friluftslivets arealgrunnlag**

Gjennom kommuner og fylkeskommuners planlegging etter plan- og bygningsloven legges grunnlaget for det unike friluftslivet vi har i Norge – fra de store urørte fjellområdene, til de som grønne lungene i nærmiljøet og den spektakulære kystsona. I hovedsak gir lovverket gode muligheter til å ivareta dette ansvaret, og regjeringas forventninger til kommunal og regional planlegging gir viktige føringer. Vi vil imidlertid trekke fram noen viktige utfordringer:

* Omfattende vindkraftutbygging i urørt natur, der det synes å være dokumentert naturinngrep langt ut over det som det er gitt konsesjon til. Dette er etter vår oppfatning en uholdbar praksis som Stortinget bør stramme inn umiddelbart. Vi viser ellers til den pågående prosessen med å avklare mulige nye områder for vindkraftanlegg på land, der vi har gitt vår høringsuttalelse.
* Omfattende hytteutbygging i fjellområdene. FL mener det er behov for å få på plass statlige planretningslinjer for fjellområdene med stort utbyggingspress for å få en helhetlig og bærekraft forvaltning av disse.
* Omfattende utbygging av vei og bane som skjærer gjennom viktige nærfriluftslivsområder som omkranser byer og tettsteder. FL mener det må legges større vekt på avbøtende tiltak for å ivareta friluftslivsinteressene.
* Omfattende nedbygging av strandsona både gjennom plan og dispensasjoner, som reduserer tilgjengelig strandsone for allmennheten år for år. I tillegg kommer at når kommuner foretar kontroll, avdekkes det en rekke ulovlige bygg og stengsler. Lovbrudd er uakseptabelt og vi mener staten må bidra med kompetanse og økonomiske midler slik at kommunene kan rydde opp i dette. FL mener Kommunal- og moderniseringsdepartementet og Klima- og miljødepartementet i fellesskap burde utarbeide en handlingsplan for ivaretaking av allmennhetens tilgang til strandsona.
* Omfattende fortetting der det ikke tas tilstrekkelig hensyn til nærfriluftsområder og gangforbindelser. Vi er enig i at slik lokal planlegging i utgangspunktet er et kommunalt ansvar, men det trengs veiledning og gode eksempler, og det er en utfordring at summen av små lokale vedtak også har regionale og nasjonale konsekvenser. Vårt plansystem, praktisering av dette og regjeringas tilbakeholdenhet med å bruke innsigelsesmulighetene, ivaretar ikke sumvirkningene av små tiltak og dette rammer særlig friluftslivs- og naturinteresser.

**FL ber Komiteen understreke plan- og bygningslovens betydning for friluftsliv, og be regjeringen legge fram en handlingsplan for ivaretaking av allmennhetens tilgang til strandsona.**

**Kartverket: Kartgrunnlaget for friluftsliv må holde mål**

Det offentlige kartgrunnlaget (DOC) for stier og turruter er fortsatt ufullstendig og unøyaktig. Det går ut over arbeidet med å utarbeide planer for friluftslivets ferdselsårer etter opplegg fra Klima- og miljødepartementet, arbeidet med å stimulere til friluftslivsaktivitet, ivaretaking av friluftsliv i plansammenheng og ved skogsdrift og kan ha store negative følger ved leiteaksjoner og andre rednings- og beredskapstiltak. **FL ber Komiteen understreke viktigheten av at det offentlige kartgrunnlaget blir oppdatert med stier og turruter.**

Kontakt: daglig leder Morten Dåsnes (416 18 459)